
Tisztelt Képviselő-testület!

A rendőrségről szóló 1994. évi XXXIV. törvény 8. § (4) bekezdés rendelkezései értelmében a rendőrkapitány vagy kijelölt helyettese évente beszámol a rendőrkapitányság illetékességi területén működő települési önkormányzat képviselő-testületének a település közbiztonságának helyzetéről, a közbiztonság érdekében tett intézkedésekről és az azzal kapcsolatos feladatokról. 
Megyeri Zsolt rendőr alezredes úr ezen feladatának eleget téve, az idei évben is megküldte beszámolóját Mórágy községre vonatkozóan.
A beszámoló tartalmazza a község közbiztonsági helyzetének értékelését, mely magában foglalja: a bűnügyi helyzet bemutatását, a bűnüldözői munka értékelését, a tulajdon elleni szabálysértésekkel kapcsolatos tapasztalatokat, adatokat; a közlekedésbiztonsági helyzetet, az abban bekövetkezett változásokat. Részletesen ismerteti a közbiztonság érdekében tett intézkedéseket és az azzal kapcsolatos feladatokat, valamint a rendőrség együttműködő munkáját a helyi önkormányzatokkal, szervezetekkel, intézményekkel.
A beszámoló összegző részében megállapításra kerül, hogy az értékelt időszakban a Bonyhádi Rendőrkapitányság a kitűzött célokat magas színvonalon teljesítette, eredményes munkát végzett. Olyan bűncselekmény, ami a lakosság szubjektív biztonságérzetét negatív irányba jelentősen befolyásolta volna, nem történt. Kiemelt cél a lakosság szubjektív biztonságérzetének fenntartása, közlekedésbiztonság javítása és fenntartása, vagyonvisszaszerzés és kármegtérülés növelése. Nagy hangsúlyt fektetnek az európai parlamenti és önkormányzati választásokkal kapcsolatos feladatok végrehajtására.
Kérem a Tisztelt Képviselő-testületet, hogy az előterjesztést megtárgyalni, a határozati javaslatot elfogadni szíveskedjenek.


Határozati javaslat:

Mórágy Község Önkormányzatának Képviselő-testülete a rendőrségről szóló 1994. évi XXXIV. törvény 8. § (4) bekezdése alapján a Bonyhádi Rendőrkapitányság által készített, Mórágy község közbiztonsági helyzetéről, a közbiztonság érdekében tett intézkedésekről és az azokkal kapcsolatos feladatokról szóló beszámolót – megköszönve a Rendőrkapitányság munkáját - elfogadja.


Mórágy 2024. március 18.		


								Glöckner Henrik sk. 
								        polgármester

